**Anexa nr. 3**

***la statut***

**Datele privind înființarea Comunei Sârbeni, prima atestare documentară, precum și evoluția istorică**

Cercetările arheologice desfășurate în zonă, au scos la lumină dovezi ce demonstrează că zona Comunei Sârbeni a fost locuită din cele mai vechi timpuri.

În satul Udeni, în zona numită “La carieră”, în urma săpăturilor arheologice realizate de Gheorghe Bichir, au fost descoperite vestigii arheologice ce datează din neolitic, din perioada de început a epocii bronzului, din secolele III-IV d.h. dar şi din epoca medievală - descoperirile arheologice locale includ 26 de morminte creştine, datate cu ajutorul monedelor ce datează din secolele XVI-XVII.

La începutul secolului al XX-lea, comuna rurală Udeni făcea parte din judeţul Vlaşca, fiind formată din satele Sîrbeni-Moşteni şi Udeni-Fârcăşanca, având o populaţie de 1.000 de locuitori. Pe teritoriul comunei funcţionau două biserici şi o şcoală. Comuna Sârbeni se mai numea şi Adunaţi-Sîrbeni şi se afla în judeţul Vlaşca.

În Anuarul SOCEC al României Mari din anii 1925-1926, comuna Udeni era compusă din satul Udeni, cu o populaţie de 1.055 locuitori. Pe teritoriul comunei funcţiona o băcănie, o bancă şi două cârciumi. Comuna Sârbeni era alcătuită din satele Adunaţi-Sîrbeni şi Sîrbenii de Jos, având o populaţie de 1.600 de locuitori. În comună funcționa o bancă populară, trei cârciumi, un fierar şi o moară.

În baza Legii nr. 2/1968 privind reorganizarea teritoriului României, comuna Udeni este desfiinţată şi trecută sub administraţia comunei Sârbeni, alături de satele Sârbeni, Sârbenii de Jos şi Udeni.

Prima atestare scrisă a satului Sârbeni sau Sârbi, apare într-un document administrativ -hrisov- datat la 28 august 1619, eliberat de Gavril Movilă. În documentul menţionat, întâlnim printre cei 12 martori şi două persoane din satul Sârbi – Miha şi Lazăr.

Prima atestare scrisă a satului Udeni poartă data de 8 august 1639. În zapisul ce poartă această dată, figurează un anume Dobre din Udeni, în calitate de martor.

În satul Sârbenii de Jos există biserica din lemn, cu hramul Sfântului Nicolae, construită în anul 1778 şi renovată în anul 1849.